חלום ה-NBA של ליאור אליהו אמנם מת מזמן, אבל איכשהו שמו בכל זאת נקשר לסגנית האלופה גולדן סטייט. הווריוורס אמנם לא מתכוונים להחתים את הישראלי בקרוב, אבל כן רכשו את זכויות הדראפט על ליאור אליהו ממינסוטה. הסיבה: רצון לפנות מקום בתקרת השכר של המועדון.
גולדן סטייט הודיעה היום (שלישי) על כך שרכשה את הזכויות על הפורוורד הישראלי בתמורה לטרבון גרהאם, שבאז נפייר וסכום כסף - ואף פרסמה על כך הודעה בטוויטר הרשמי שלה. אליהו נבחר בדראפט 2006 במקום ה-44 על ידי אורלנדו מג'יק, אך מעולם לא שיחק בליגה הטובה בעולם.
מי שלא נבחר בדראפט אבל בכל זאת מנסה את מזלו בליגת הקיץ הוא יובל זוסמן. הלילה (בין שני לשלישי) המשיך הישראלי את המסע האמריקאי שלו, ועלה מהספסל בהפסדה של קליבלנד 89:72 לבוסטון. הוא קלע 3 נקודות (4-1 מהשדה, 3-1 מהשלוש) ב-14 דקות. זוסמן קטף גם ארבעה ריבאונדים, איבד שני כדורים והוסיף חטיפה וחסימה יפה. המשחק הבא של זוסמן והקאבס יהיה בלילה שבין רביעי לחמישי מול ניו אורלינס פליקנס.